Útvar hlavného kontrolóra
Mesta Košice

Správa 
o výsledku kontroly

	V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v čase od 22. 1. 2009 do 4. 2. 2009 kontrolu vybavovania sťažností v Meste Košice – kancelária primátora za obdobie rokov 2007 – 2008.

	Vykonanou kontrolou nebolo v kontrolovanom subjekte zistené porušenie všeobecne záväzných právnych predpisov ani interných predpisov vydaných na ich základe. V dôsledku toho bol vypracovaný záznam z kontroly.
Kontrole bola podrobená písomná dokumentácia z prešetrenia všetkých sťažností za kontrolované obdobie.

Kontrolou bolo zistené:

1. Evidencia sťažností

	Evidencia sťažností je v súlade so zákonom č. 152/1998 Z.z. o sťažnostiach vedená osobitne a oddelene od evidencie ostatných písomností. Sťažnosti sú evidované v samostatnej viazanej knihe určenej na tento účel.

Evidencia je v súlade s § 10 uvedeného zákona a obsahuje tieto údaje:

-	poradové čísla doručených sťažností podľa jednotlivých rokov,
-	dátum doručenia sťažnosti,
-	meno, priezvisko a adresu sťažovateľa,
-	predmet sťažnosti,
-	proti komu sťažnosť smeruje,
-	kedy a komu bola sťažnosť postúpená na prešetrenie,
-	lehotu na vybavenie sťažnosti,
-	predĺžené lehoty vybavenia sťažnosti (v prípadoch náročných na prešetrenie),
-	výsledok šetrenia,
-	u opodstatnených sťažností prijaté opatrenia a dátumy ich splnenia alebo doby ich splnenia (týždeň, mesiac).

2. Vybavovanie sťažností

	Vybavovanie sťažností podaných Mestu Košice realizuje pracovník kancelárie primátora mesta. Kontrolou dokumentácie vybavovania sťažností za kontrolované obdobie bolo zistené:

a) Rok 2007

V roku 2007 bolo podaných 125 sťažností, v tom:	

-	32 opodstatnených sťažností 
-	69 neopodstatnených sťažností
-	5 sťažností bolo postúpených iným orgánom verejnej správy
-	4 sťažnosti boli odstúpené na priame vybavenie iným subjektom, ktorých zriaďovateľom je Mesto Košice
-	15 ostatných sťažností.

Z celkového počtu podaných sťažností (125) predstavujú opodstatnené sťažnosti 25,6 %.
Sťažnosti postúpené na vybavenie iným orgánom verejnej správy predstavujú 4 sťažnosti postúpené Štátnej školskej inšpekcii a 1 sťažnosť postúpená Železničnej polícii. Sťažnosti odstúpené na priame vybavenie iným subjektom, ktorých zriaďovateľom je Mesto Košice predstavujú sťažnosti, ktoré boli odstúpené príslušnému stavebnému úradu (1 sťažnosť), MsP (1 sťažnosť), DPMK (1 sťažnosť), BPMK (1 sťažnosť).
Z celkového počtu 15 ostatných sťažností predstavuje 7 anonymné sťažnosti a 8 sťažností, ktoré boli zaslané Mestu Košice na vedomie. Tieto sťažnosti neboli vybavované a boli založené ad acta. Anonymné sťažnosti preto, že neobsahovali konkrétne údaje, ktoré by nasvedčovali, že bol porušený právny predpis.

b) Rok 2008

V roku 2008 bolo podaných 138 sťažností, v tom:

-	27 opodstatnených sťažností
-	63 neopodstatnených sťažností
-	7 sťažností bolo postúpených iným orgánom verejnej správy alebo iným prislúchajúcim právnym subjektom
-	22 sťažností bolo odstúpených na priame vybavenie iným subjektom, ktorých zriaďovateľom je Mesto Košice
-	17 ostatných sťažností
-	2 sťažnosti sú v štádiu vybavovania.

Z celkového počtu podaných sťažností (138) predstavujú opodstatnené sťažnosti 19,6 %.
Sťažnosti postúpené na vybavenie iným orgánom verejnej správy alebo iným prislúchajúcim právnym subjektom predstavujú sťažnosti postúpené na Štátnu školskú inšpekciu (1 sťažnosť), Regionálny úrad verejného zdravotníctva (1 sťažnosť), príslušnú mestskú časť (2 sťažnosti), Slovenskú správu ciest (1 sťažnosť), Stavebné bytové družstvo I. (1 sťažnosť) a MIC Dargov (1 sťažnosť). Sťažnosti odstúpené na priame vybavenie iným subjektom, ktorých zriaďovateľom je Mesto Košice predstavujú sťažnosti, ktoré boli odstúpené na BPMK (5 sťažnosti), MŠ (1 sťažnosť), príslušné oddelenie MMK (2 sťažnosti), príslušný stavebný úrad (1 sťažnosť), DPMK (13 sťažností).
Z celkového počtu 17 ostatných sťažností boli 3 anonymné sťažnosti a 14 sťažností, ktoré boli zaslané Mestu Košice na vedomie.
 
Kontrolou spisovej dokumentácie vybavovania sťažností bolo zistené, že boli vybavované v lehotách v zmysle zákona o sťažnostiach.
Súčasťou dokumentácie jednotlivých sťažností je aj Zoznam záznamov v spise (výstup z počítača), ktorý obsahuje chronologický sled písomností zo šetrenia sťažnosti od jej prijatia až po jej vybavenie.

V Košiciach 5. 2. 2009

								Ing. Richard Hojer
 Hlavný kontrolór mesta Košice